b'\n_START_ARTICLE_\nPiet\xc3\xa0 (Michelangelo)\n_START_PARAGRAPH_\nPiet\xc3\xa0 on Michelangelon Rooman Pietarinkirkkoon tekem\xc3\xa4 piet\xc3\xa0-aiheinen veistos vuodelta 1499. Michelangelo teki Piet\xc3\xa0n kardinaali Jean Bilh\xc3\xa8res de Lagraulasille ollessaan 25-vuotias.\n_START_SECTION_\nValmistumisen j\xc3\xa4lkeinen historia\n_START_PARAGRAPH_\nPiet\xc3\xa0 on ainoa Michelangelon veistoksista, jonka h\xc3\xa4n on varustanut nimikirjoituksellaan. Giorgio Vasarin mukaan: \xe2\x80\x9dSilloin, kun teos oli valmistunut, se sai heti haltioituneen vastaanoton, mutta Michelangelo oli j\xc3\xa4rkyttynyt kuullessaan, ett\xc3\xa4 jotkut milanolaiset pitiv\xc3\xa4t sit\xc3\xa4 er\xc3\xa4\xc3\xa4n oman kaupunkinsa kuvanveist\xc3\xa4j\xc3\xa4n teoksena. Niinp\xc3\xa4 h\xc3\xa4n piiloutui kirkkoon lyhdyn ja taltan kanssa, ja hakkasi Marian rinnan yli kulkevaan nauhaan oman nimens\xc3\xa4: MICHAELA[N]GELUS BONAROTUS FLORENTIN[US] FACIEBA[T] (Michelangelo Buonarroti Firenzel\xc3\xa4inen teki t\xc3\xa4m\xc3\xa4n)". Vasarin mukaan Michelangelo katui my\xc3\xb6hemmin t\xc3\xa4t\xc3\xa4 tekoaan vannoen, ettei en\xc3\xa4\xc3\xa4 koskaan signeeraa yht\xc3\xa4\xc3\xa4n ty\xc3\xb6t\xc3\xa4\xc3\xa4n._NEWLINE_Tulevina vuosina patsas k\xc3\xa4rsi useita vaurioita. Marian vasemman k\xc3\xa4den nelj\xc3\xa4 sormea katkesivat siirron aikana ja ne ennallistettiin vuonna 1736. Tutkijat pohtivat puolin ja toisin, onko k\xc3\xa4den asento sama kuin alkunperin. Suurimmat vahingot patsaalle tulivat helluntaina 21. toukokuuta 1972, kun h\xc3\xa4iriintynyt geologi Laszlo Toth hy\xc3\xb6kk\xc3\xa4si pienen vasaran kanssa Madonnan p\xc3\xa4\xc3\xa4lle huutaen \xe2\x80\x9dMin\xc3\xa4 olen kuolleista noussut Jeesus!\xe2\x80\x9d ja katkaisi sen k\xc3\xa4den kyyn\xc3\xa4rp\xc3\xa4\xc3\xa4n kohdalta. Sitten h\xc3\xa4n siirtyi tuhoamaan veistoksen polvea ja nen\xc3\xa4\xc3\xa4. Silminn\xc3\xa4kij\xc3\xa4t ottivat patsaasta irronneita marmorinpalasia mukaansa; joitain niit\xc3\xa4 palautettiin my\xc3\xb6hemmin, mutta osa j\xc3\xa4i kadoksiin kuten Marian nen\xc3\xa4, joka piti tehd\xc3\xa4 uudelleen patsaan takaa otetusta palasesta. Hy\xc3\xb6kk\xc3\xa4yksen j\xc3\xa4lkeen Piet\xc3\xa0 konservoitiin huolellisesti ja palautettiin paikalleen, jossa se on nyt luodinkest\xc3\xa4v\xc3\xa4n akryylilasin suojaamana. Lazlon k\xc3\xa4ytt\xc3\xa4m\xc3\xa4n vasaran iskuj\xc3\xa4ljist\xc3\xa4 j\xc3\xa4i patsaaseen tummia rasvatahroja, jotka saatiin poistettua konservaattoreiden huomattua ett\xc3\xa4 kuivunut tahra irtoaa teipill\xc3\xa4._NEWLINE_Patsas matkusti vuoden 1964 Maailmann\xc3\xa4yttelyyn New Yorkiin Vatikaanin paviljonkiin. Sen tarkistamiseksi, ett\xc3\xa4 patsasta pystytt\xc3\xa4isiin siirt\xc3\xa4m\xc3\xa4\xc3\xa4n turvallisesti, valmistettiin 1:1 kopio, joka vietiin ensin. Kopiota s\xc3\xa4ilytet\xc3\xa4\xc3\xa4n St. Josephin Pappisseminaarissa (Yonkers, New Yorkin osavaltio).'